Íbúar Flateyjar segjast hafa gleymst við kosningar Nokkur óánægja er meðal kosningabærra íbúa Flateyjar á Breiðafirði vegna framkvæmdar sveitarstjórnarkosninganna í síðustu viku . Telja þeir yfirvöld hafa gleymt þeim og þeir hafi því ekki átt þess kost að kjósa með jafn auðveldum hætti og oftast áður . Eyjan tilheyrir nú Reykhólahreppi þar sem voru óbundnar kosningar . Flateyjarhreppur sameinaðist sveitarfélögum í Austur-Barðastrandarsýslu árið 1987 og til varð Reykhólahreppur . Síðan hefur ekki verið sjálfstæð kjördeild í eynni . Íbúar segja að við flestar kosningar síðan hafi sýslumaður eða starfsmenn hans komið við í eynni fyrir kjördag og gefið fólki kost á að greiða atkvæði utan kjörfundar . Slíkt var hins vegar ekki í boði nú . Halldór D. Gunnarsson formaður kjörstjórnar Reykhólahrepps segir það ekki í verkahring kjörstjórnar að sjá til þess að hægt verði að greiða atkvæði utan kjörfundar . Hann kveðst hafa heyrt af óánægju vegna málsins en hafi ekki heyrt frá íbúum í eynni vegna málsins . Að öðru leyti vísaði hann á Þórólf Halldórsson sýslumann Barðastrandarsýslu . Þórólfur segir ekki fast form á því að íbúum í Flatey standi til boða að greiða atkvæði utan kjörfundar . Íbúum hafi þó staðið slíkt til boða við einhverjar kosningar og meðal annars hafi hann í það minnsta við einar kosningar komið þar við sjálfur á leið sinni yfir Breiðafjörð . Hann segist hafa sett hreppstjóra í Reykhólahreppi fyrir sveitarstjórnarkosningarnar nú til þess að gera íbúum hreppsins kleift að greiða atkvæði utan kjörfundar . Slík skipan sé ekki skylda en hann hafi hins vegar talið það nauðsynlegt . Íbúar í Flatey sem blaðamaður Skessuhorns ræddi við sögðu nauðsynlegt að kjósendum stæði í það minnsta til boða kosningar utan kjörfundar . Töldu þeir stjórnvöld af einhverjum ástæðum áhugasamari um að eyjaskeggjar gætu greitt atkvæði í alþingiskosningum en sveitarstjórnarkosningum . Þeir sögðu jafnframt ógerlegt sökum vegalengdar að sækja kjörfund á Reykhóla . Því væri best að hafa opna kjördeild stuttan tíma í eynni við kosningar eða að sýslumaður eða starfsmaður á hans vegum kæmu við fyrir kjördag þannig að allir gætu greitt atkvæði utan kjörfundar . Á kjörskrá í Reykhólahreppi voru 190 þar af eru 12 á kjörskrá í eyjum á Breiðafirði .